Notícies Dissabte 13.12.2014 17:25

Centenars de persones miren de dificultar a Gernika la detenció de Jone Amezaga, condemnada per enaltiment d'ETA

La noia ha sortit al carrer després de dinou dies amagada

El Tribunal Suprem espanyol va ordenar al final de novembre la detenció de Jone Amezaga, una noia basca condemnada a un any i sis mesos de presó per haver fet, suposadament, una pancarta de suport a ETA que va aparèixer a Gernika el 2012. Després de dinou dies amagada, Amezaga ha sortit avui de l'amagatall (vídeo) i ha estat rebuda als carrers de Gernika per centenars de persones amb paraigües de color carabassa (vídeo), que s'hi han solidaritzat i han mirat de dificultar-ne la detenció.

L'advocada d'Amezaga, Jone Goirizelaia, va denunciar la setmana passada 'persecució política' contra la noia, a qui assegura que s’ha acusat sols per 'una empremta dactil·lar en un tros de cinta adhesiva d’un pal que aguantava una pancarta que feia al·lusió a ETA a Gernika'.

Naiz l'ha localitzada i entrevistada just abans de reaparèixer avui a les tres de la tarda.

Durant tota la setmana, la plataforma Jone Libre havia organitzat a Gernika tot d’actes per a reivincidar-ne la llibertat i en favor d'un 'poble lliure'.